Wayne Parnell

Wayne Parnell (* 30 Julie 1989 in Port Elizabeth, Oos-Kaap) is 'n Suid-Afrikaanse krieketspeler wat toetse, Internasionale eendagwedstryde en Twintig20-wedstryde vir die Proteas speel. Hy het onder meer tydens die Krieketwêreldbeker 2011 en Krieketwêreldbeker 2015 vir Suid-Afrika gespeel.

Tuis speel hy vir die Warriors (die ou Oostelike Provinsie) en hy het ook graafskapskrieket vir Kent gespeel. In 2010 is Parnell deur die Delhi Daredevils gekontrakteer vir die 2010 Indiese Premier League, maar in 2011 speel hy vir die Pune Warriors. Tydens die IPL 2014 veiling is hy deur die Delhi Daredevils gekoop vir INR 1 miljoen.

Internasionale loopbaan 

Parnell is gekies as kaptein van die Suid-Afrikaanse span vir die 2008 o.19 Wêreldbeker-toernooi en het ook vir die span gespeel in die 2006 O/19 Krieketwêreldbeker. Hy voltooi die 2008-toernooi as die voorste paaltjienemer met 18 paaltjies teen 8.38. In die kwarteindstryd teen Bangladesj neem hy 6/8 sowel as die hoogste kolftelling van 57.

Parnell is vir die eendag- en T20-spanne gekies vir Suid-Afrika se toer na Australië in 2008-09  en het sy internasionale debuut in die tweede Twintig20 Internasionaal in Brisbane op 13 Januarie 2009 gemaak. Hy was duur met die bal en laat val 'n belangrike vangskoot, maar daar is later uitgevind dat dit moontlik as gevolg van 'n groen laserligstraal in sy oë deur 'n lid van die toeskouers was.

Parnell word ingesluit in Suid-Afrika se span vir die derde en laaste toets teen Australië in Kaapstad  en hoewel hy nie gespeel is nie, word hy weer ingesluit vir die twintig20- en eendagreeks wat gevolg het. Hy deel die nuwe bal met mede-snelbouler Dale Steyn en speel 'n sleutelrol in Suid-Afrika se sewe paaltjie-oorwinning in die tweede eendagwedstryd in Centurion deur vier vir slegs 25 te neem.

In Mei 2009 is Parnell weer vir die Proteas gekies in die IKR Wêreldbeker Twintig20 in Engeland. Hy speel 'n uitstekende toernooi, met nege paaltjies teen 13.22 en 'n ekonomie van minder as ses. Teen die gasheer behaal hy syfers van 3/14, wat 'n openingsrits van 2-0-2-1 insluit. In die volgende wedstryd teen Wes-Indië word hy as Speler-van-die-wedstryd aangewys nadat hy 4/13 met die bal geneem het. Sy vertoning besorg hom 'n plek in die Wêreldbekerspan van die toernooi. Parnell ontvang die goue bal as die grootste paaltjienemer in die 2009-IKR Kampioenetrofee met 11 paaltjies.

In 2013 beleef Parnell weer soos in 2012 'n ongelukkige seisoen. Hy word deur Jos Buttler vir 32 in een boulbeurt gemoker tydens 'n Twintig20-wedstryd tussen Suid-Afrika en Engeland.

Verwysings

Eksterne skakels 

 Wayne Parnell by Cricinfo
 Wayne Parnell by CricketArchive

Suid-Afrikaanse krieketspelers
Geboortes in 1989
Lewende mense